Penutup hidung, mulut jadi ‘komoditi’ buangan
KUALA LUMPUR: Sekiranya penutup hidung dan mulut serta peralatan perlindungan diri (PPE) didagangkan sebagai komoditi, sudah tentu harga niaga hadapannya melonjak ketara memandangkan dunia dijangka mengalami wabak Covid-19 bagi tempoh sekurang-kurangnya sehingga 2021. Produk lain yang laris ialah pensanitasi tangan, sehinggakan beberapa
negara berusaha mengambil jalan singkat untuk mendapatkan barang-barang
tersebut yang dikhususkan sebagai bantuan bagi negara lain. Ini amat berbeza dari dua bulan lepas apabila emas dan minyak mentah
dianggap sebagai pelaburan selamat, terutama ketika krisis ekonomi yang
situasinya mengancam. Dunia menyaksikan harga niaga hadapan West Texas Intermediate (WTI) Amerika
Syarikat berada di paras negatif buat kali pertama sejak beberapa dekad,
manakala minyak mentah Brent kekal di bawah US$30 setong. Semua ini berikutan penyusutan permintaan global khususnya dari segi
pengangkutan. Susulan tercetusnya satu krisis kesihatan yang lantas menjadikan dunia
tunggang-terbalik. Ini turut menunjukkan sikap manusia sejak sekian lama memandang enteng
banyak perkara termasuk kebersihan sehinggalah kemanusiaan. Sementara itu paparan gambar-gambar mengenai udara bersih, persekitaran
pulih daripada pencemaran dan haiwan tidak berasa terancam, mula menguasai media-media
sosial dan sewajarnya ia begitu. Adakah kita mempelajari sesuatu daripada krisis ini? Hospital dan pusat kuarantin mempunyai cara khusus untuk melupuskan barang
yang dianggap sebagai membahayakan bio. Antara syarikat yang memperoleh tender dalam keadaan seperti ini ialah
Radicare (M) Sdn Bhd, yang dilantik Kementerian Kesihatan (KKM) untuk
menguruskan sisa klinikal, perkhidmatan dobi dan linen serta perkhidmatan
pembersihan di Akademi Kepimpinan Pengajian Tinggi, Nilai, Negeri Sembilan. “Radicare bertanggungjawab menyediakan linen bersih yang mencukupi kepada
pesakit di bawah pengawasan (PUS) dan pekerja perubatan, mengutip linen kotor,
membekalkan barang guna habis dan penyangga bagi pengurusan sisa fasiliti
kesihatan, menguruskan sisa klinikal, menjalankan kerja-kerja  pembersihan terminal, kerja-kerja semburan
disinfektan, serta kerja-kerja lain yang berkaitan,” menurut laman webnya. Sebaliknya, peralatan perlindungan seperti penutup hidung dan mulut pakai
buang dan bekas pensanitasi tangan yang digunakan oleh orang awam dilihat
dibuang begitu sahaja di merata-rata. Unit Landasan Lumayan Sdn Bhd, Gerbang Maritim Selangor (SMG), yang
menjalankan operasi pembersihan Sungai Klang, menemui penutup hidung dan mulut,
sarung tangan dan botol pensanitasi tangan di dalam sungai, menurut laporan
baru-baru ini. Mengikut laporan itu, Pengarah Urusan Landasan Lumayan, Syaiful Azmen
Nordin, berkata walaupun SMG mendapati jumlah sampah yang dikeluarkan dari
sungai itu telah berkurangan namun pihaknya menyedari wujudnya jenis sampah
baharu itu. Perlu disedari bahawa barang-barang seperti itu perlu dilupuskan secara
bersih dan selamat, jika tidak ia boleh membahayakan pihak yang perlu
menanganinya. Malah lebih memburukkan jika sampah jenis ini mencetuskan satu bentuk
krisis kesihatan lain. Walaupun Perintah Kawalan Pergerakan telah dilonggarkan dan orang ramai
mula kembali bekerja, tetapi perang ke atas Covid-19 masih belum berakhir. KKM dari semasa ke semasa mengingatkan warga Malaysia mengenai norma baharu
termasuk pemakaian penutup hidung dan mulut selain melakukan jarak sosial
sepanjang masa. Kejayaan dalam memerangi Covid-19 bergantung kepada masyarakat ketika
pengamal perubatan terutama para doktor dan jururawat sentiasa bekerja tanpa
mengenal erti lelah untuk mengekang wabak yang membawa maut ini. Sikap tidak peduli pada peringkat ini bukan sekadar boleh meragut nyawa
sendiri, malah membahayakan mereka yang berada di sekeliling. – Bernama 
See author's posts
